《太常夏仲昭墨竹为庄宪使尚源题》
明代·童轩

使君爱竹如爱玉，日日故园看不足。一朝峨豸入中台，老柏啼乌恒在目。

京师寸土如寸金，地窄那堪栽半林。此君不见岁已久，几回梦落湘云深。

容台仙吏才非俗，胸中剩贮筼筜谷。清兴时时扫袜材，砚池风雨吹寒绿。

何年写此妙莫当，赠君不减双明珰。高标稍类螭头笔，直干犹含柱下霜。

君今长宪滇云外，高节清风谁不爱。红紫羞看世态多，冰霜不改虚心在。

闲来对此不胜清，耳边疑有蛟龙声。何当截作仙人杖，携上紫霄朝玉京。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。